**ŠO SVĒTDIEN APĒ LATVIJAS ČEMPIONĀTS MOTOKROSĀ**

**29. augustā, Apē, Arvīda Levana vārdā nosauktajā Apes mototrasē notiks Latvijas čempionāta otrais posms, 48. Vaidavas kauss motokrosā un Zelta mopēda balvas izcīņa.**

Apes mototrasi zina ikviens motokrosa braucējs un līdzjutējs. Tā ir interesanta ar savu reljefu un konfigurāciju. Šajā trasē moto sacensības notiek teju 50 gadus. Tradicionāli, arī šogad 48. Vaidavas kauss. Tās ir apeniešu tradīcijas, kas tiek joprojām koptas un lolotas, trases attīstīšana, sportistu sacensību gars, azarts, uzvaras un zaudējums. Tā ir mīlestība pret motokrosu, kas joprojām tiek nodota no paaudzes paaudzē. Vaidavas kausam ir vēsture, kas turpināsies arī šo svētdien.

Sacensības organizē biedrība “Motoklubs Ape”. **Mairis Levans**, kurš ir viens no lielās organizatoru komandas, pastāstīja, ka neizlaižot nevienu sezonu, šogad būs jau 48. Vaidavas kauss. ”Tuvojoties Vaidavas kausa 50 gadu jubilejai, kuru svinēsim pēc diviem gadiem, saglabājot tradīcijas, notiks arī vēsturiskā Zelta mopēda balvas izcīņa. Kā arī Latvijas čempionāta otrais posms, kurā spēcīgākie sportisti cīnīsies par Latvijas čempiona titulu. Šonedēļ ceru uz lielisku cīņu trasē visās vadošajās klasēs. Šī ir gada lielākā kauja starp igauņu un latviešu motokrosistiem. Tā tas ir bijis un būs arī šogad,” saka Mairis Levans un turpina: “pagājušajā gadā trasē veicām lielas izmaiņas, tika mainīta finiša zona. Sančo vadībā šogad trase būs vairāk pieslīpēta. Sekojiet līdzi informācijai un uz tikšanos Vaidavas kausā, Apē,” tā Mairis Levans.

Atgādinām, ka Latvijas čempionāta pirmajā posmā klubu komandu vērtējumā pārliecinošu uzvaru izcīnīja **“Rodeo” MX**, aiz sevis atstājot **“Salacas kausa”** komandu un trešajā vietā **MX “Moduls”**. Raudzīsim, kā šīm komandām veiksies Apes mototrasē. Vai tās spēs saglabāt savu pozīciju, vai tomēr klubu komandu TOP3 mainīsies?

**Latvijas čempionāta klases:** MX85; MX85B; MX125; MX2 Juniori; MX2; MX1;

MX Amatieri Open-250; MX Amatieri Open-450; Q Open; B/V Open.

**"Vaidavas kausa" klases:** MX40+, MX50+, Zelta mopēds.

 Holeshot balvas nodrošina “Isover”. Latvijas čempionāta tiešraide tiks translēta kanālā “Best4Sport”.

**Skatītājiem:**

Ieejas maksa: 10,- eiro

Skolēniem līdz 16 gadu vecumam un pensionāriem: 3,- eiro

Cilvēkiem ar invaliditāti (1. un 2. grupas) ieeja bez maksas.

Auto caurlaide: 3,- eiro

Būs atsevišķs skatītāju sektros, skatītāji nedrīkstēs atrasties dalībnieku laukumā.

!!! Pasākumu varēs apmeklēt personas, kuras ir vakcinētas pret Covid-19 vai personas, kuras ir pārslimojušas Covid-19 pēdējo 6 mēnešu laikā, vai uzrādot negatīvu Covid-19 testu.

Ierodoties sacensību norises vietā, apmeklētājiem būs jāuzrāda sadarbspējīgs testēšanas sertifikāts, sadarbspējīgs vakcinācijas vai pārslimošanas sertifikāts, kuru lūdzam apmeklētājiem pārbaudīt pirms biļešu iegādes procesa!

Ieeja biļete derīga kopā ar Covid-19 sertifikātu un personas apliecinošu dokumentu.

*Informāciju sagatavoja Luīze Vīksna (LaMSF)*